和劉著作偉明貢院即事韵
作者：慕容彥逢
朝代：宋

paragraphs: 簪紱千齡會，朝廷百度明。
規摹追古治，符瑞協炎精。
九敘民歌遂，三階夜彩平。
秉文稱濟濟，樂育詠菁菁。
經術漸摩久，人材長養成。
禮闈參衆聽，文鑒肅羣情。
預貢觀能吏，來游盡碩生。
胸襟窮底藴，頭角競崢嶸。
蔌蔌珠璣墮，喧喧虎豹爭。
氣衝牛斗動，詞感鬼神驚。
收視疑無我，湛思詎有聲。
袍紛晨霧委，幘岸宿雲橫。
納試庭除晚，遄歸步武輕。
身雖同脫鞅，心亦類摇旌。
三級看鱗化，千金想睇迎。
膏粱搜衛霍，行伍擢韓英。
巧思憐金注，塵言沮海行。
正迷花錦亂，忽睹玉壺清。
奧義窺儒寢，純音發帝莖。
鉛刀慚利割，瓦釜失虛鳴。
已奏青錢選，初聞白雪賡。
句從天外得，思與海同傾。
相對一杯酒，當前二尺檠。
詩壇瞻宿將，筆陣却驍兵。
函劍騰秋紫，霜鐘激夜鏗。
請降銜許璧，引過負廉荆。
水落崖方露，犀燃怪自呈。
川吟愁燕雀，林嘯慄鼯鼪。
莫逆諧心賞，相從與願并。
塵風傳勝語，鼎浪閱名烹。
待報遲星使，攄懷頼墨卿。
何當啟魚鑰，寒食尚留餳。